als_Latn dik_Latn sna_Latn
Duke i kujtuar qeverisë se aksesi në burimet thelbësore të jetesës është një nevojë humane thelbësore dhe për rrjedhim një e drejtë elementare për t’u respektuar, institucioni i Avokatit të Popullit i kërkon qeverisë të vërë dorën në zemër dhe të falë kamatëvonesat e energjisë për shtresat në nevojë. Sipas këtij institucioni mungesa e aksesit të plotë në këto burime është një rrezik i madh dhe një goditje e rëndë për dinjitetin njerëzor
Në shkresën dërguar kryeministrit, Ministrit të Energjisë, atij të Financave dhe ministrit të Mirëqënies Sociale, Avokati i Popullit konsideron se familjet, të ardhurat e të cilave përbëhen nga ndihma ekonomike kanë mundësi të kufizuara ose në shumicën dërmuese të tyre nuk kanë fare mundësi që të përmbushin nevojat më minimale të tyre.
Në deklaratë citohet neni 52 i Kushtetutës ku përmendet detyrimi i shtetit për të bërë të mundur garantimin dhe sigurimin e mjeteve të përshtatshme për nevojat jetësore dhe një direktivë e Parlamentit Europian dhe Këshillit të Europës ku thuhet se çdo shtet anëtar do të definojë konceptin e konsumatorëve të cënueshëm, i cili do t’i referohet varfërisë dhe midis të tjerave duhet të ndalojë ndërprerjen e energjisë elektrike për konsumatorë të tillë në raste kritike.
Nuk dihet si do reagojë qeveria pas kësaj kërkese, por po t’i referohemi një vendimi të botuar në fletoren zyrtare para pak javësh ku qeveria vendosi që OSHEE t’u falë borxhet institucioneve shtetërore ndoshta shpresat janë që edhe ndaj të varfërve qeveria të vërë dorën në zemër nëse kjo nuk rrezikon bilancet e OSHEE-së.
l.m
als_Latn als_Latn als_Latn als_Latn hat_Latn